ລັດຖະມົນຕີ ປ້ອງກັນປະເທດ Carter ຢ້ຽມຢາມ​ອີຣັກ ​ແບບ​ບໍ່​ໄດ້​ປະກາດ ​ໃຫ້​ຊາບລ່ວງໜ້າ
ຫົວໜ້າ​ທຳນຽບຫ້າ​ແຈ ຍັງຈະ​ໄດ້ພົບ​ປະ ​ກັບ​ບັນດາ​ຜູ້​ນຳ​ຊາວ Sunni ທີ່ສະຫະລັດ ກຳລັງພະຍາຍາມ ຈະ​ເກນ​ເອົາໄປຕໍ່ສູ້​ ກັບກຸ່ມ​ລັດ​ອິສລາມ.
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Ash Carter ໄດ້ໄປຢ້ຽມຢາມອິຣັກ ແບບບໍ່ໄດ້ປະກາດໃຫ້ຊາບ ຊຶ່ງໃນ ເວລານີ້ກຳລັງທຳການຕໍ່ສູ້ກັບກຸ່ມລັດອິສລາມ ດ້ວຍການຊ່ອຍ ເຫຼືອສະໜັບສະໜຸນຂອງສະຫະລັດ ໃນການໂຈມຕີທາງອາ ກາດ ແລະການຝຶກແອບ ທ່ານ Carter ໄດ້ໄປຮອດນະຄອນ Baghdad ໃນເຊົ້າວັນພະຫັດມື້ນີ້ ບ່ອນທີ່ທ່ານຈະໄດ້ພົບປະກັບ ເຈົ້າໜ້າທີ່ຂັ້ນສູງຂອງອິຣັກ ຮວມທັງ ນາຍົກລັດຖະມົນຕີ Haider al-Abadi ແລະລັດຖະມົນຕີກະຊວງປ້ອງກັນປະເທດ Khaled al-Obeidi ຫົວໜ້າທຳນຽບຫ້າແຈ ຍັງຈະໄດ້ພົບປະກັບບັນດາຜູ້ນຳຊາວ Sunni ທີ່ສະຫະລັດກຳລັງ ພະຍາຍາມຈະເກນເອົາໄປຕໍ່ສູ້ກຸ່ມລັດອິສລາມ ຊຶ່ງຄວບຄຸມພາກເໜືອແລະຕາເວັນຕົກຂອງປະເທດນັ້ນ ເປັນທີ່ຄາດກັນວ່າອິຣັກ ໃນໄວໆນີ້ ຈະເປີດສາກບຸກໂຈມຕີຄັ້ງໃຫຍ່ ເພື່ອຍາດເອົາ ເມືອງ Ramadi ໃນແຂວງ Anbar ກັບຄືນມາ ທີ່ເບິ່ງກັນວ່າເປັນການທົດສອບທີ່ສຳຄັນ ກ່ຽວກັບ ກຳລັງທະຫານຂອງປະເທດດັ່ງກ່າວ ກອງກຳລັງຂອງອິຣັກ ຫລົບໜີ ເວລາພວກກຸ່ມຫົວຮຸນແຮງທີ່ມີກຳລັງເໜືອກວ່າ ເຂົ້າຢຶດເອົາ ເມືອງ Ramadi ໃນເດືອນພຶດສະພາຜ່ານມາ ຊຶ່ງເຮັດໃຫ້ທ່ານ Carter ຕຳນິຕິຕຽນວ່າ “ກອງທະຫານອິຣັກ ສະແດງໃຫ້ເຫັນວ່າບໍ່ຢາກຕໍ່ສູ້ ” ປະທານາທິບໍດີ ສະຫະລັດ ທ່ານ ໂອບາມາ ແມ່ນໄດ້ຮັບຄວາມກົດດັນພາຍໃນປະເທດໃຫ້ ເພີ້ມທະວີການຕໍ່ສູ້ກັບກຸ່ມລັດອິສລາມ ເຖິງແມ່ນວ່າ ທ່ານໄດ້ຢືນຢັນໃນການບໍ່ສົ່ງກອງກຳ ລັງທະຫານທາງພາກພື້ນດິນໄປສູ້ລົບ ແຕ່ເວລານີ້ ມີທະຫານຫຼາຍກວ່າ 3 ພັນຄົນ ໃຫ້ການຝຶກແອບ ແລະເປັນປຶກສາໃຫ້ແກ່ກອງກຳລັງອິຣັກ ສະຫະລັດ ແລະພັນທະມິດ ໄດ້ທຳການໂຈມຕີ ທາງອາກາດຫຼາຍພັນເທື່ອ ຕໍ່ເປົ້າໝາຍຂອງກຸ່ມລັດອິສລາມ ເຖິງແມ່ນໄດ້ມີການດຳເນີນຄວາມພະຍາຍາມດັ່ງກ່າວກໍຕາມ ແຕ່ຄວາມຮຸນແຮງຍັງດຳເນີນສືບຕໍ່ມາ ໃນວັນພຸດວານນີ້ ລົດລະເບີດໄດ້ແຕກຂຶ້ນໃນຕະຫຼາດທີ່ມີຜູ້ຄົນແອອັດ ໃນຄຸ້ມຂອງຊາວ Shi’ite ໃນນະຄອນ Baghdad ສັງຫານຢ່າງນ້ອຍ 20 ຄົນ ແລະບາດເຈັບ ຫຼາຍສິບຄົນ ຍັງບໍ່ທັນມີກຸ່ມໃດອອກມາອ້າງເອົາຄວາມຮັບຜິດຊອບເທື່ອ ແຕ່ວ່າ ກຸ່ມຫົວຮຸນແຮງ ລັດອິສລາມ ມັກຈະແນເປົ້າໝາຍໃສ່ຊາວ Shi’ite ທົ່ວຂົງເຂດ ນີ້ ແມ່ນການເດີນທາງໄປຢ້ຽມຢາມອີຣັກຄັ້ງທຳອິດຂອງທ່ານ Carter ໃນຖານະເປັນລັດ ຖະມົນຕີປ້ອງກັນປະເທດ ສັບປະດານີ້ ທ່ານຍັງໄດ້ໄປຢ້ຽມຢາມ Israel Jordan ແລະ Saudi Arabia